Франсиско де Кеведо
Сонет

Превод от испански: Александър Муратов, Атанас Далчев, 1978

chitanka.info

Отнася всичко, всичко кратката година

на смъртния живот, осмяла твърдостта

на мрамора студен ведно със храбростта

и силата на гордата стомана синя.

Преди да се научат да вървят, нозете

отиват към смъртта, животът ми така

превръща се в една размътена река:

с вълни високи, черно, пие я морето.

И всеки кратък миг е дълга стъпка само,

която правя, без да ща, по своя път,

тъй като, спрял и спящ, си хода ускорявам.

Въздишка кратка след премеждие голямо

е наследяваната неизбежна смърт,

но ако е закон, защо се наскърбявам?

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.